Aquesta és la divisa de l'empresa israeliana CymbIoT, que ofereix als seus clients la possibilitat d'integrar tots els subsistemes i sensors que integren la Internet de les coses (IoT) en una sola plataforma.
La companyia proporciona solucions eficients en tota mena de sectors, des del transport marítim i aeri fins a la ciutat smart.
Aquesta actuació ha estat recollida per proposta de Ferran Falcó Isern.
CymbIoT ofereix la integració i la gestió de xarxes d'IoT i de sistemes de gestió de vídeo (VMS), fins i tot dels d'alta complexitat, en una actuació única, ràpida i assequible, utilitzant la infraestructura preexistent per garantir una posada en marxa immediata.
La companyia integra sistemes de diferents fabricants i proveïdors en una plataforma única capaç de fusionar l'operativitat de tots ells i les informacions que en provenen, i d'oferir-les en una interfície única de visualització i d'interacció entre els diferents subsistemes que s'integren.
Els productes de CymbIoT, doncs, aprofiten eines preexistents per tal d'oferir a ciutats, empreses o organitzacions una integració ràpida de sensors i sistemes, nous o ja existents, per a l'eficiència, la seguretat i el retorn ràpid de la inversió.
CymbIoT Video Management System (VMS), que segons la companyia és el sistema de gestió de vídeo que permet una més gran escalabilitat d'entre els existents actualment, de manera que permet que centenars d'operadors hi treballin simultàniament, i que és capaç de gestionar milers de càmeres en una única implantació.
El VMS de CymbIoT pot gestionar imatges de vídeo arxivades o en temps real, i permet també la utilització d'eines d'anàlisi de vídeo.
La companyia assegura que en l'actualitat els seus VMS gestionen prop de quinze mil càmeres, per a ús per exemple d'autoritats municipals, gestors portuaris, cadenes hoteleres... que poden operar-hi fàcilment gràcies a la interfície única.
Algunes de les característiques complementàries del VMS de CymbIoT són el reconeixement automàtic de matrícules ( automatic number plate recognition, ANPR), les eines d'exportació per a totes les tipologies de dades captades, la connectivitat total de les càmeres per a una línia de visió i un camp de visió complets, i servidors que garanteixen la continuïtat del funcionament de les càmeres i de llurs eines de gestió, així com la integritat de les dades, en cas de caiguda del sistema.
El VMS de CymbIoT s'utilitza actualment en tasques de seguretat aeroportuària al Nepal, en sistemes de control d'accés als ports dels Països Baixos, o en la gestió de les presons mexicanes, per esmentar alguns exemples.
CymbIoT Command and Control (C&C), una eina més completa que l'anterior, dissenyada per a una àmplia gamma de necessitats, que proporciona als seus operadors i gestors capacitat de resposta en temps real, i que es pot adaptar fàcilment a qualsevol organització, amb privilegis integrals per a la seva administració i interfícies d'usuari flexibles, amb independència de la procedència dels sensors que cal integrar, a fi d'oferir una solució IoT immediatament operativa i que minimitza el termini de retorn de la inversió.
Inclou motors d'anàlisi de text, de vídeo i d'àudio, i permet l'encreuament il·limitat de les dades d'entrada.
Segons la companyia, el seu C&C ofereix una taxa de falses alarmes baixa, gràcies a l'aplicació d'instruments d'intel·ligència artificial de què està dotat.
A més permet l'activació automàtica de sistemes de C&C pertanyents a tercers, si arriba el cas; proporciona la possibilitat d'exportar les dades fàcilment, i ofereix eines de recerca d'elements d'interès per data, hora, lloc i objectes concrets.
Altres característiques de l'eina C&C de CymbIoT són el sistema d'informació geogràfica, que permet superposar mapes i imatges, els servidors complementaris de recuperació en cas de fallada, i la possibilitat de gestionar i emmagatzemar les dades de manera local o en el núvol.
Podeu visitar el centre de coneixement de la companyia tot seguint el vincle adjunt.
Hi trobareu materials exhaustius sobre les nombroses possibilitats dels productes de l'empresa, en tota mena de situacions i per a tot tipus de clients, entre els quals ports i ciutats intel·ligents, que trobareu així mateix als vincles adjunts.
Vegeu aquí baix, també, a tall d'exemple, les possibles aplicacions de les solucions CymbIoT en els camps de la ciutat intel·ligent i del transport:
Imatge d'una hipotètica implantació en la via pública, amb càmeres de vigilància i identificació, gestió semafòrica, senyalització variable, polsadors d'emergència, localització de places d'aparcament, infraestructura WiFi i enllumenat variable (programable o adaptatiu).
Tots aquests elements es poden gestionar des d'una plataforma única gràcies a les solucions CymbIoT ( © CymbIoT)
Imatge d'una hipotètica implantació en el transport públic, amb càmeres de vigilància i reconeixement, sistemes de megafonia per a informació i avisos, senyalització intel·ligent amb informació en temps real, botons d'emergència, alarmes de fum...
L'eina CymbIoT C&C pot integrar totes aquestes dades, independentment del sistema o el sensor que les generi, gestionar-ne el lliurament a les diferents unitats implicades, i àdhuc iniciar els protocols necessaris en cas d'emergència ( © CymbIoT)
Per saber-ne més: CymbIoT Knowledge Center, CymbIoT Port intel·ligent [PDF], CymbIoT Ciutat intel·ligent [PDF]
Observació dinàmica, Sistemes d'informació per a la gestió